Zaradi poškodbe ramenskih vezi je sezono že zaključil Jalen Brunson, ki se tudi v primeru poznega nadaljevanja lige NBA ne bo več vrnil na parket.

To je včeraj razkril novinar Brad Townsend, ki poroča, da je trener Rick Carlisle dejal, da organizator igre Jalen Brunson v letošnji sezoni več ne bo zaigral, četudi se bo sezona zavlekla krepko v poletje.

23-letni ameriški košarkar, ki se je oboževalcem študentske košarke dodobra vtisnil v spomin v dresu Villanove, s katero je osvojil dva naslova prvaka lige NCAA, obenem pa 2018 soglasno postal tudi najboljši igralec leta, je zaradi poškodbe desnega ramena že izpustil zadnjih deset tekem, Mavsi pa so vseeno upali, da se bo vrnil še pred koncem sezone.

Strokovni štab je namreč načrtoval, da bo Brunson operativni poseg opravil šele po koncu sezone, ob prekinitvi zaradi izbruha koronavirusa pa so se za operacijo odločili predčasno, zaradi česar bo Brunson pripravljen šele za prihodnjo sezono.